**Căsuța păpușii de Titel Constantinescu**

În casă locuiește fetița. Lângă casa fetiței mai e o casă. Casa păpușii. A făcut-o chiar fetița cu mâna ei. Toată vara s-a jucat aici. E o casă din patru araci subțiri și deasupra lor, o tablă, acoperișul.

     Lângă casa păpușii e și un pui de salcâm. Toata vara puiul de salcâm și păpușa au fost preitenii fetiței. Dar, de la o vreme, nu știu de ce, fetița stă mai mult în casa ei, iar păpușa stă, bineînțeles, lângă fetiță.

     Într-o zi, a venit vântul și a luat acoperișul căsuței.

     Puiul de salcâm a văzut cum vântul a luat în zbor fața de masă și scoațele din căsuța păpușii. Așa că s-a gândit să facă din nou frumos în casă. Uite, pe masă e nevoie de față de masă. Și puiul de salcâm își scutură o frunză și frunza acoperă masa. Pe pat, trebuie neapărat o scoarță, neapărat niște perne. Și puiul de salcâm își scutură iar patru frunze....zece frunze...douăzeci de frunze. Căsuța păpușii e plină de frunze. Adică de ce sunt eu frunze, peste tot fețe de masă, scoarțe, șervețele, perne și pernițe. Păpușa poate să vină...Fetița poate să vină! E atât de plăcut aici și scoarțele, și fețele de masă, și șervețele sunt toate de culoarea soarelui și totul râde și te poftește să intri.

       Fetița a deschis ușa. A trecut pragul.

       - Vai, ce frumos! strigă ea. Căsuța păpușii e de aur! Nu-i șaa, puiule de salcâm?

       Dar puiul de salcâm era gol. Nicio frunză, nicăieri. Și nu putea vorbi. Căci copacii vorbesc atunci când frunzel vorbesc! Dar a venit din nou vântul. A suflat din toate puterile lui și frunzele din căsuța din căsuța păpușii au zburat prin toate părțile. Căsuța a rămas din nou goală și puiul de salcâm, gol. Fetița e tristă, iar vântul îi spune:

        - Nu te supăra pe mine! Ce să fac, e toamnă!

        Și totuși o frunză, numai una, mică-mică de tot, mai rămăsese în salcâm. Și ea a șoptit:

        - Dar noi, frunzele salcâmului, nu din cauza toamnei am căzut! Noi...noi...am vrut să împodobim căsuța păpușii. Uite, acum, chiar eu...fiindcă a rămas din nou căsuța păpușii goală, trebuie să acopăr masa. Nu se poate o masă fără față de masă. Dacă vor veni musafirii?

        Și frunza a căzut. Acum e față de masă. Și-au venit și musafirii, niște vrăbii. Numai vântul nu tace și-i pune fetiței:

        - Nu-i nimic, să spună frunzele ce vor ele, dar eu știu ce știu: e toamnă și toamna frunzele...

        - Taci, să nu te-audă! spune fetița.

        Și vântul tace. Și frunza de pe masa păpușii nu mai aude nimic, nimic.